Illum, il-Kummissjoni u Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà ressqu pjanijiet ambizzjużi biex jippromwovu l-ugwaljanza bejn il-ġeneri u t-tisħiħ tal-pożizzjoni tan-nisa permezz tal-azzjoni esterna kollha tal-Unjoni Ewropea. Filwaqt li kien sar ċertu progress sinifikanti, iżda irregolari, fl-avvanz tad-drittijiet tan-nisa u tat-tfajliet, l-ebda pajjiż fid-dinja ma jinsab fit-triq it-tajba biex jikseb l-ugwaljanza bejn in-nisa u l-irġiel u l-emanċipazzjoni tan-nisa u t-tfajliet kollha kollha sal-2030. Barra minn hekk, il-konsegwenzi tas-saħħa u soċjoekonomiċi tal-kriżi tal-COVID-19 qed jaffettwaw b'mod sproporzjonat lin-nisa u t-tfajliet. Pereżempju, peress li proporzjon akbar ta' nisa jaħdmu b'mod informali u f'setturi vulnerabbli, ir-rata ta' telf tal-impjiegi tagħhom hija 1,8 drabi akbar minn dik tal-irġiel. Ir-rata tal-faqar fost in-nisa tista' tiżdied b' 9,1 %. Biex dan jiġi indirizzat, il-Pjan ta' Azzjoni l-ġdid tal-UE dwar l-Ugwaljanza bejn is-Sessi u t-Tisħiħ tal-Pożizzjoni tan-Nisa fl-Azzjoni Esterna 2021–2025 (GAP III) għandu l-għan li jaċċellera l-progress fl-emanċipazzjoni tan-nisa u tat-tfajliet, u li jissalvagwardja l-kisbiet li saru fl-ugwaljanza bejn il-ġeneri matul il-25 sena mill-adozzjoni tad-Dikjarazzjoni ta' Beijing u tal-Pjattaforma għal Azzjoni tagħha. Ir-Rappreżentant Għoli/il-Viċi President Josep Borrell qal: “Li jiġu żgurati l-istess drittijiet għal kulħadd jagħti s-setgħa lis-soċjetajiet tagħna u jagħmilhom aktar sinjuri u aktar siguri. Dan huwa fatt li jmur lil hinn mill-prinċipji jew mid-dmirijiet morali. Il-parteċipazzjoni u t-tmexxija tan-nisa u tat-tfajliet huma essenzjali għad-demokrazija, il-ġustizzja, il-paċi, is-sigurtà, il-prosperità u għal pjaneta aktar ekoloġika. Grazzi għal dan il-Pjan ta' Azzjoni ġdid dwar l-Ugwaljanza bejn is-Sessi, qed nistinkaw biex ikun hemm progress aktar mgħaġġel u biex ninċentivaw il-progress lejn l-ugwaljanza bejn il-ġeneri.” Il-Kummissarju għas-Sħubijiet Internazzjonali, Jutta Urpilainen, qalet: “Impenn aktar qawwi fl-ugwaljanza bejn il-ġeneri huwa essenzjali għal irkupru dinji sostenibbli mill-kriżi tal-COVID-19 u għall-bini ta' soċjetajiet aktar ġusti, aktar inklużivi u aktar prosperi. In-nisa u t-tfajliet huma l-aktar esposti fil-pandemija u jridu jitqiegħdu fit-tmun tal-irkupru. Bħala Kummissjoni ġeopolitika sensittiva għal kwistjonijiet ta' ġeneru u reattiva, irridu naħdmu mill-qrib mal-Istati Membri tagħna, kif ukoll mas-sħab tagħna, biex nibnu dinja li verament tiggarantixxi l-ugwaljanza bejn il-ġeneri.” Il-promozzjoni tal-ugwaljanza bejn il-ġeneri fl-azzjoni esterna tal-UE 2021-2025 Il-Pjan ta' Azzjoni dwar l-Ugwaljanza bejn is-Sessi III jipprovdi lill-UE b'qafas ta' politika b'ħames pilastri ta' azzjoni biex jiġi aċċellerat il-progress lejn l-ilħiq tal-impenji internazzjonali u lejn dinja fejn kulħadd għandu l-ispazju biex jirnexxi. Dan jagħmel il-promozzjoni tal-ugwaljanza bejn il-ġeneri l-prijorità tal-politiki u l-azzjonijiet esterni kollha; joffri pjan direzzjonali biex naħdmu flimkien mal-partijiet ikkonċernati fil-livelli nazzjonali, reġjonali u multilaterali; iżid l-azzjoni fl-oqsma tematiċi strateġiċi; jitlob l-istituzzjonijiet imexxu bl-eżempju, u; jiżgura t-trasparenza tar-riżultati. Il-ħames pilastri ta' azzjoni fid-dettall: 1) 85 % tal-azzjonijiet ġodda kollha fir-relazzjonijiet esterni kollha se jikkontribwixxu għall-ugwaljanza bejn il-ġeneri u l-emanċipazzjoni tan-nisa sal-2025. Il-GAP III jintroduċi regoli stretti għall-applikazzjoni u l-monitoraġġ tal-integrazzjoni tal-kwistjonijiet tal-ugwaljanza bejn il-ġeneri fis-setturi kollha. L-assistenza esterna kollha fis-setturi kollha, inklużi l-infrastruttura, is-settur diġitali, l-enerġija, l-agrikoltura u l-fondi mħallta, eċċ., għandhom jintegraw il-perspettiva tal-ugwaljanza bejn il-ġeneri u jappoġġaw l-ugwaljanza bejn il-ġeneri. 2) Viżjoni strateġika kondiviża u kooperazzjoni mill-qrib mal-Istati Membri u s-sħab fil-livell multilaterali, reġjonali u tal-pajjiż. Il-GAP III iwassal għal żvilupp ta' approċċ komuni għall-atturi kollha tal-UE fil-livell tal-pajjiż u għall-iffukar fuq kwistjonijiet strateġiċi magħżula. Analiżi bir-reqqa tal-ġeneru u konsultazzjoni mill-qrib mal-Istati Membri, l-organizzazzjonijiet tas-soċjetà ċivili, l-attivisti tad-drittijiet tan-nisa, u ż-żgħażagħ, se jipprovdu bażi soda għall-azzjonijiet fuq il-post. 3) Il-GAP III jitlob li jitħaffef il-progress, b'enfasi fuq l-oqsma tematiċi ewlenin tal-impenn, li jinkludu l-ġlieda kontra l-vjolenza abbażi ta' ġeneru u l-promozzjoni tal-emanċipazzjoni ekonomika, soċjali u politika tan-nisa u tat-tfajliet. Huwa jagħmel enfasi mġedda fuq l-aċċess universali għall-kura tas-saħħa, is-saħħa sesswali u riproduttiva u d-drittijiet relatati, u l-ugwaljanza bejn il-ġeneri fl-edukazzjoni, kif ukoll fuq il-promozzjoni ta' parteċipazzjoni u tmexxija ugwali. Huwa jintegra wkoll bis-sħiħ il-qafas ta' politika tal-UE fuq in-Nisa, il-Paċi u s-Sigurtà, u jqiegħed il-perspettiva tal-ugwaljanza bejn is-sessi, bħat-tranżizzjoni ekoloġika u t-trasformazzjoni diġitali. 4) Tmexxija bl-eżempju. Il-pjan ta' azzjoni jitlob li l-Unjoni Ewropea tmexxi bl-eżempju, inkluż billi tistabbilixxi tmexxija reattiva għal kwistjonijiet ta' ġeneru u b'bilanċ bejn il-ġeneri fl-ogħla livelli politiċi u maniġerjali. 5) Kejl tar-riżultati. Il-GAP III jadotta approċċ ġdid għall-monitoraġġ, għall-evalwazzjoni u għat-tagħlim, b'enfasi aktar qawwi fuq il-kejl tar-riżultati. L-UE se tistabbilixxi sistema ta' monitoraġġ kwantitattiv, kwalitattiv u inklużiv biex iżżid l-akkontabilità pubblika, tiżgura t-trasparenza u l-aċċess għall-informazzjoni dwar l-assistenza tagħha għall-ugwaljanza bejn il-ġeneri fid-dinja kollha. Il-Kummissjoni, f'kooperazzjoni mas-SEAE, se timmonitorja l-progress kull sena dwar l-implimentazzjoni tal-GAP III. Approċċ trasformattiv Il-kontribut għall-emanċipazjzoni tan-nisa, tal-bniet u taż-żgħażagħ biex jużaw bis-sħiħ id-drittijiet tagħhom u jżidu l-parteċipazzjoni tagħhom fil-ħajja politika, ekonomika, soċjali u kulturali huwa objettiv ewlieni tal-pjan ta' azzjoni l-ġdid. Il-GAP III jappoġġa bis-sħiħ il-parteċipazzjoni u t-tmexxija tat-tfajliet u tan-nisa, u jippromoviha pereżempju permezz ta' programmi ta' governanza u riformi fl-amministrazzjoni pubblika. Il-GAP III se jippromwovi approċċ trasformattiv u intersezzjonali, u se jintegra d-dimensjoni tal-ġeneru fil-politiki u l-azzjonijiet kollha. Huwa għandu l-għan li jindirizza l-kawżi strutturali tad-disparità bejn is-sessi u d-diskriminazzjoni bbażata fuq il-ġeneru, inkluż billi jinvolvi b'mod attiv lill-irġiel u s-subien biex jisfidaw in-normi u l-isterjotipi tas-sessi. B'hekk, biex ħadd ma jitħalla barra, il-pjan ta' azzjoni jipprova jindirizza d-dimensjonijiet intersezzjonali kollha tad-diskriminazzjoni, filwaqt li jagħti attenzjoni speċifika, pereżempju, lin-nisa b'diżabilità, lin-nisa migranti, u lid-diskriminazzjoni minħabba orjentament sesswali. Sfond Dan il-Pjan ta' Azzjoni estern dwar l-Ugwaljanza bejn is-Sessi jirrifletti l-objettivi tal-Istrateġija tal-UE dwar l-Ugwaljanza bejn il-Ġeneri, l-ewwel strateġija tal-Kummissjoni fil-qasam tal-ugwaljanza, li twettaq l-impenji li ħadet il-President von der Leyen fil-linji gwida politiċi tagħha. Għal Aktar Informazzjoni Komunikazzjoni Konġunta – Pjan ta' Azzjoni tal-UE dwar l-Ugwaljanza bejn is-Sessi (GAP) III Skeda informattiva Vidjow